ΕΚΘΕΣΗ ΤΗΣ ΕΠΙΤΡΟΠΗΣ σχετικά με την εφαρμογή του κανονισμού (ΕΟΚ) αριθ. 3118/93 για τον καθορισμό των όρων υπό τους οποίους γίνονται δεκτοί στις εθνικές οδικές εμπορευματικές μεταφορές σε ένα κράτος μέλος μεταφορείς μη εγκατεστημένοι σε αυτό (ΕΝΔΟΜΕΤΑΦΟΡΕΣ) - 2Η ΕΚΘΕΣΗ

ΕΚΘΕΣΗ ΤΗΣ ΕΠΙΤΡΟΠΗΣ σχετικά με την εφαρμογή του κανονισμού (ΕΟΚ) αριθ. 3118/93 για τον καθορισμό των όρων υπό τους οποίους γίνονται δεκτοί στις εθνικές οδικές εμπορευματικές μεταφορές σε ένα κράτος μέλος μεταφορείς μη εγκατεστημένοι σε αυτό (ΕΝΔΟΜΕΤΑΦΟΡΕΣ)- 2Η ΕΚΘΕΣΗ

0. Εισαγωγή

0.1. Η παρούσα έκθεση έπεται του εγγράφου COM(1998) 47 τελικό της 4.2.98, το οποίο κάλυπτε τη χρήση αδειών ενδομεταφορών μέχρι τα τέλη του 1995. Η παρούσα δεύτερη Έκθεση επεκτείνει την ανάλυση μέχρι τα τέλη του Ιουνίου του 1995 όταν, βάσει του άρθρου 12 παράγραφος 2 του κανονισμού (ΕΟΚ) αριθ. 3118/93 του Συμβουλίου της 25ης Οκτωβρίου 1993 [1] ήρθησαν οι ποσοτικοί περιορισμοί στις ενδομεταφορές (σημειωτέον ότι οι ποσοτικοί περιορισμοί στις ενδομεταφορές εντός της Μπενελούξ είχαν ήδη αρθεί το 1992).

[1] ΕΕ L 279, της 12.11.1993, σ. 1.

0.2. Το γεωγραφικό πεδίο εφαρμογής του καθεστώτος ενδομεταφορών παραμένει αυτό του Ευρωπαϊκού Οικονομικού Χώρου (ΕΟΧ) και η άρση των ποσοτικών περιορισμών ισχύει στο σύνολο του ΕΟΧ. Υπενθυμίζεται τέλος ότι η Αυστρία, η οποία δεν είχε υπαχθεί στις ρυθμίσεις του ΕΟΧ του Ιουλίου του 1994, υπήχθη στο καθεστώς ενδομεταφορών τον Ιανουάριο του 1997 ως αποτέλεσμα του πρωτοκόλλου αριθ. 9 της συνθήκης προσχώρησης [2] που έφερε την Αυστρία στην Κοινότητα.

[2] ΕΕ C 241, της 29.8.1994, σ. 361.

0.3. Η παρούσα έκθεση έχει πέντε τμήματα. Το πρώτο τμήμα εξετάζει τα στοιχεία που συγκεντρώθηκαν στο πλαίσιο των Κανονισμών για τις ενδομεταφορές. Το δεύτερο τμήμα είναι αφιερωμένο σε ανάλυση των στοιχείων που συγκεντρώθηκαν στο πλαίσιο των Κανονισμών για τις ενδομεταφορές, μεταξύ του Ιουλίου του 1990 και του Ιουνίου του 1998. Το τρίτο τμήμα περιλαμβάνει προκαταρκτικά σχόλια για τα στοιχεία τα σχετικά με τις ενδομεταφορές που συγκεντρώθηκαν από τις δειγματοληπτικές επιθεωρήσεις στις οδικές μεταφορές. Το τέταρτο τμήμα περιέχει ορισμένα συμπεράσματα. Τέλος, το πέμπτο τμήμα περιλαμβάνει συστάσεις για τη μελλοντική παρακολούθηση των ενδομεταφορών.

0.4. Η παρούσα έκθεση συνετάγη δυνάμει του άρθρου 11 του κανονισμού 3118/93, ο οποίος απαιτεί από την Επιτροπή να υποβάλλει ανά διετία έκθεση στο Συμβούλιο για την εφαρμογή του εν λόγω κανονισμού. Για λόγους πληρότητας και συγκρισιμότητας, αρχίζει από τη θέσπιση των ενδομεταφορών (βάσει του κανονισμού του Συμβουλίου (ΕΟΚ) αριθ. 4058/89) [3] στις αρχές του Ιουλίου του 1990, μέχρι την άρση των ποσοτικών περιορισμών, στα τέλη του Ιουνίου του 1998. 1/4πως και η προηγούμενη έκθεση COM(1998) 47, η παρούσα έκθεση καλύπτει τον ΕΟΧ. Αντίγραφό της θα σταλεί και πάλι για λόγους ενημέρωσης στο Συμβούλιο του ΕΟΧ.

[3] ΕΕ L 390, της 30.12.1989, σ. 1.

1. Στοιχεία που συγκεντρώθηκαν στο πλαίσιο των Κανονισμών για τις ενδομεταφορές

1.1. Οι κανονισμοί 4058/89 και 3118/93 (μέχρι τα τέλη του Ιουνίου του 1998) ορίζουν ότι οι άδειες ενδομεταφορών πρέπει να συνοδεύονται από βιβλιάρια φύλλων εκθέσεως. Τα εν λόγω βιβλιάρια φύλλων εκθέσεως παρέχουν τα δεδομένα για την κατάρτιση στατιστικών σχετικά με τη χρήση αδειών ενδομεταφορών κατά 100%. Η κατάργηση των αδειών είχε ως αποτέλεσμα την κατάργηση των σχετικών με αυτές βιβλιαρίων φύλλων εκθέσεως. Ωστόσο, το Συμβούλιο ανέφερε σαφώς στη δεύτερή παράγραφο του άρθρου 12.3 του κανονισμού 3118/93 ότι η παρακολούθηση των ενδομεταφορών πρέπει να συνεχιστεί μετά την κατάργηση των αδειών στα τέλη του Ιουνίου του 1998, εξ ου και απαιτήθηκε, μετά τον Ιούνιο του 1998, μια νέα μορφή συλλογής δεδομένων. Κατά ευτυχή σύμπτωση, η ανάγκη αυτή προέκυψε ταυτόχρονα με την ολοκλήρωση της αναθεώρησης της «Οδηγίας για τις στατιστικές καταγραφές των οδικών μεταφορών εμπορευμάτων» (οδηγία 78/546/ΕΟΚ του Συμβουλίου της 12ης Ιουνίου 1978 [4] όπως τροποποιήθηκε από την οδηγία 89/462/ΕΟΚ του Συμβουλίου της 18ης Ιουλίου 1989 [5]). Η αναθεώρηση αυτή οδήγησε στη θέσπιση, υπό μορφήν κανονισμού, του Κανονισμού (ΕΚ) αριθ. 1172/98 του Συμβουλίου της 25ης Μαΐου 1998 [6] ο οποίος επεξέτεινε, μεταξύ άλλων, τους τύπους ταξιδίου που πρέπει να καλύπτονται στις δειγματοληπτικές επιθεωρήσεις, ούτως ώστε να καλύπτονται οι ενδομεταφορές. Στο τμήμα 3 περιέχονται περισσότερες λεπτομέρειες για τα σχετικά με τις ενδομεταφορές δεδομένα τα συλλεγόμενα στο πλαίσιο των «δειγματοληπτικών επιθεωρήσεων για τις οδικές εμπορευματικές μεταφορές».

[4] ΕΕ L 168, της 26.6.1978, σ. 29.

[5] ΕΕ L 226, της 3.8.1989, σ. 8.

[6] ΕΕ L 163, της 6.6.1998, σ. 1.

1.2. Βάσει των διαφόρων κοινοτικών διατάξεων, κάθε Αναφέρον κράτος καλείται να διαβιβάζει δεδομένα στην Επιτροπή για τους «τόννους» και τα «τοννοχιλιόμετρα» σχετικά με τις διακινήσεις ενδομεταφορών που πραγματοποιούνται από τους οικείους μεταφορείς σε τριμηνιαία βάση, με ξεχωριστά δεδομένα για κάθε (άλλο) κράτος-εταίρο του ΕΟΧ, όπου κατέστη δυνατή η διενέργεια ενδομεταφορών.

1.3. 1/4πως και στην προηγούμενη έκθεση, COM(1998) 47, συγκεντρώθηκαν τριμηνιαία δεδομένα σε εξαμηνιαία βάση και η ανάλυση περιορίζεται σε «τοννοχιλιόμετρα» (tkm). Επιπλέον, προκειμένου να διευκολυνθούν οι συγκρίσεις με πίνακες και μήτρες στην προηγούμενη έκθεση, επελέγη για την παρούσα έκθεση η ίδια σειρά κρατών. Η σειρά αυτή είναι: «Γερμανία (D), Γαλλία (F), Ιταλία (I), Κάτω Χώρες (NL), Βέλγιο (B), Λουξεμβούργο (L), Ηνωμένο Βασίλειο (UK), Ιρλανδία (IRL), Δανία (DK), Ελλάς (GR), Ισπανία (E), Πορτογαλία (P), Ισλανδία (IS), Νορβηγία (N), Φινλανδία (FIN), Σουηδία (S), Λιχτενστάϊν (FL), Αυστρία (A)".

1.4. Για λόγους διευκόλυνσης, η προηγούμενη έκθεση διέκρινε δύο περιόδους: την «1η περίοδο» (Ιούλιος 1990 - Ιούνιος 1994) και την «2η περίοδο» (Ιούλιος 1994 - Δεκέμβριος 1995), όταν το καθεστώς ενδομεταφορών επεκτάθηκε στον ΕΟΧ (εξαιρέσει της Αυστρίας). Στην παρούσα έκθεση, είναι χρήσιμο να προσδιοριστεί ως «3η περίοδος» η περίοδος «Ιανουάριος 1996 - Ιούνιος 1998) και ως «συνολική περίοδος» ως η περίοδος «Ιούλιος 1990 - Ιούνιος 1998» ώστε να περιγράφονται διεξοδικά οι εξελίξεις.

1.5. Τα δεδομένα που διαβιβάστηκαν από τα Αναφέροντα κράτη για την 3η περίοδο είναι πλήρη, εξαιρέσει των κατωτέρω:

Ισπανία: δεν διαβιβάστηκαν δεδομένα·

Γαλλία: πρώτο εξάμηνο 1998.

Προκειμένου να μειωθούν οι δυσκολίες στην ερμηνεία των αποτελεσμάτων, υπολογίστηκαν τα ελλείποντα δεδομένα. Τα κατ' εκτίμησιν μεγέθη για τα αναφερόμενα κράτη αναγράφονται γενικά, στους πίνακες, με κυρτά γράμματα. Ο κανόνας αυτός δεν ακολουθείται στις μεγάλες μήτρες που περιέχονται στους πίνακες 7 και 8.

1.6. Η παρούσα έκθεση χρησιμοποιεί επίσης δεδομένα, σε τοννοχιλιόμετρα, όσον αφορά τις εθνικές και διεθνείς μεταφορές, από τις «δειγματοληπτικές επιθεωρήσεις οδικών μεταφορών» με συμπληρωματικά στοιχεία από άλλες πηγές. Τα δεδομένα αυτά χρειάζονται για τον υπολογισμό:

(α) των «ποσοστών διείσδυσης», όπου «οι ενδομεταφορές σε κράτος» εκφράζονται ως % ποσοστό των «εθνικών μεταφορών στο ίδιο κράτος», και

(β) των «ποσοστών δραστηριότητας», όπου «οι ενδομεταφορές από μεταφορείς σε αναφερόμενο κράτος» εκφράζεται ως % ποσοστό «διεθνών μεταφορών από μεταφορείς του ιδίου κράτους» (μόνο οι μεταφορείς με διεθνή άδεια δύνανται να αναλαμβάνουν ενδομεταφορές).

1.7. Σε αντίθεση με την προηγούμενη έκθεση, ωστόσο, η παρούσα έκθεση θεωρεί ότι στις εθνικές (και διεθνείς) μεταφορές υπάγονται και οι «για ίδιο λογαριασμό» μεταφορείς, πέραν των «επί μισθώσει ή επ' αμοιβή» μεταφορέων. Δύο είναι οι λόγοι για το ανωτέρω. Κατά πρώτον, ο κανονισμός της Επιτροπής (ΕΚ) αριθ. 792/94 της 8ης Απριλίου 1994 [7] επεξέτεινε το καθεστώς ενδομεταφορών στους «για ίδιο λογαριασμό» μεταφορείς. Δεύτερον, οι πρόσφατες εργασίες για τη συλλογή συνεκτικότερων χρονοσειρών δεδομένων για τις εθνικές (και διεθνείς) μεταφορές επικεντρώθηκε στο σχήμα «για ίδιο λογαριασμό + επί μισθώσει ή επ' αμοιβή» και όχι στη διάκριση μεταξύ «για ίδιο λογαριασμό» και «επί μισθώσει ή επ' αμοιβή».

[7] ΕΕ L 92, της 9.4.1994, σ. 13.

2. Ανάλυση των δεδομένων που συγκεντρώθηκαν βάσει των κανονισμών περί ενδομεταφορών στο διάστημα Ιούλιος 1990 - Ιούνιος 1998

2.1. Από τον πίνακα 5 προκύπτει ότι οι ενδομεταφορές που αναφέρθηκαν βάσει των αδειών ενδομεταφορών ανήλθαν σε 10,5 δισεκατομ. tkm κατά τη συνολική περίοδο (Ιούλιος 1990 - Ιούνιος 1998). Ωστόσο, οι εθνικές μεταφορές στα κράτη μέλη όπου επιτρέπονταν τότε οι ενδομεταφορές, ανήλθαν σε 6400 δισεκατομ. tkm για την ίδια περίοδο· κατά συνέπειαν, οι ενδομεταφορές αντιπροσώπευαν, κατά μέσον όρο, ποσοστό διείσδυσης μόνο 0,164% (ή 1 μέρος στα 600) των εθνικών μεταφορών κατά τη συνολική περίοδο (βλ. πίνακες 5 και 6). Οι διεθνείς μεταφορές (πάλι σε tkm) για τη συνολική περίοδο αντιπροσωπεύουν κατά προσέγγισιν το ένα τέταρτο των εθνικών μεταφορών· εξ ου και οι ενδομεταφορές αντιστοιχούσαν σε, κατά μέσον όρο, ποσοστό 0,66% (ή 1 μέρος σε 150) της δραστηριότητας των διεθνών μεταφορέων κατά τη συνολική περίοδο.

2.2. Κυρίως λόγω της ταχείας αύξησης του αριθμού των αδειών ενδομεταφορών (από 15298 για το διάστημα «Ιούλιος 1990 - Ιούνιος 1991» σε 85098 το 1997), οι ενδομεταφορές πολλαπλασιάστηκαν Χ 6 από 176 εκατομ. (mio) tkm το 20 εξάμηνο του 1990 (352 mio tkm σε ετήσια βάση), σε 2224 mio tkm το 1997 (βλ. πίνακα 3).

2.3. Παρά μια περαιτέρω αύξηση 30% στον αριθμό των αδειών ενδομεταφορών που διετέθησαν το 1ο εξάμηνο του 1998 (σε σύγκριση με τα δύο εξάμηνα του 1997) αναφέρθηκε μια μικρή μείωση σε απόλυτες τιμές, σε 1010 mio tkm, το 1ο εξάμηνο του 1998 (2020 mio tkm σε ετήσια βάση). Αυτό αποδίδεται σε σοβαρές ελλείψεις αναφορών στο εν λόγω εξάμηνο, λόγω, κατά πάσαν πιθανότητα, του γεγονότος ότι οι μεταφορείς γνώριζαν ότι δεν θα εκαλούντο να δικαιολογήσουν στις οικείες αρχές την ανάγκη αδειών για τα επόμενα τρίμηνα (για περαιτέρω σχόλια βλ. παράγραφο 3.7 - 3.9).

2.4. Δεδομένου ότι οι εθνικές μεταφορές αυξήθηκαν μόνο κατά 20% από το 1990 έως το 1998, ο πίνακας 6 δείχνει ότι το μέσο ποσοστό διείσδυσης των ενδομεταφορών στις εθνικές αγορές πολλαπλασιάστηκε Χ 5, από το 0,05% το 2ο εξάμηνο του 1990, σε 0,25%, το 1997. Η φαινομένη μείωση, στο 0,22%, το 1ο εξάμηνο του 1998, αποδίδεται στις ελλιπείς αναφορές (βλ. επίσης § 3.7 - 3.9). Παρομοίως, ενώ οι ενδομεταφορές αντιστοιχούσαν σε ποσοστό 0,2% περίπου της δραστηριότητας των διεθνών μεταφορέων το 2ο εξάμηνο του 1990, αυξήθηκαν σε 1% περίπου το 1997.

2.5. Η μέση χρήση μιας δίμηνης άδειας ενδομεταφορών παρέχεται στον πίνακα 4, ανέρχεται δε σε 30800 tkm για τη συνολική περίοδο (Ιούλιος 1990 - Ιούνιος 1998). Η μέση χρήση αυξήθηκε με ταχείς ρυθμούς από 23000 tkm (2ο εξάμηνο του 1990) σε 47500 tkm (1993), στη συνέχεια όμως μειώθηκε σταθερά στα 26100 tkm (1997) με μια επακόλουθη φαινομένη ραγδαία πτώση στα 18200 tkm (1ο εξάμηνο 1998). Και πάλι, η μείωση στη μέση χρήση αποδίδεται εν μέρει στις ελλιπείς αναφορές (βλ. και πάλι § 3.7 - 3.9).

2.6. Οι μεταφορείς από τα κράτη της Μπενελούξ υπήρξαν οι πλέον δραστήριοι στην αγορά ενδομεταφορών. Ο πίνακας 3 δείχνει ότι το 58,7% του συνόλου των ενδομεταφορών εκτελέστηκε από μεταφορείς από την Μπενελούξ (το 31,2% εκτελέστηκε αποκλειστικά από ολλανδούς μεταφορείς) παρά το γεγονός ότι η Μπενελούξ, συλλογικά, κατέχει μόνο το 22,5% των αδειών ενδομεταφορών (βλ. πίνακα 2). Κατά συνέπειαν, ο πίνακας 4 δείχνει ότι, για το σύνολο της περιόδου, οι μεταφορείς από το καθένα των τριών κρατών της Μπενελούξ έχουν να επιδείξουν μια μέση χρήση 70200 και 86900 tkm ανά άδεια, σε σύγκριση με 16400 tkm ανά άδεια για τους εκτός Μπενελούξ μεταφορείς.

2.7. ’λλοι «δραστήριοι» μεταφορείς στην αγορά ενδομεταφορών ήταν αυτοί από τη Σουηδία (5,0% όλων των tkm ενδομεταφορών, με ποσοστό 3,7% του συνόλου των αδειών ενδομεταφορών και μέση χρήση 42000 tkm), την Γαλλία (12,7%, 10.6% και 36700 tkm, αντιστοίχως) και τη Δανία (6,7%, 7,6% και 27300 tkm, αντιστοίχως).

2.8. Οι μεταφορείς από τη Γερμανία, την Ιταλία και το Ηνωμένο Βασίλειο δεν ήταν πολύ δραστήριοι στις αγορές ενδομεταφορών, αποσπώντας ποσοστά μόνο 5,3%, 3,1% και 3,0%, αντιστοίχως, της αγοράς· και αυτό, παρά το γεγονός ότι τα εν λόγω κράτη έτυχαν σχετικά μεγάλου αριθμού αδειών (12,8%, 10,6% και 6,7%, αντιστοίχως). Κατά συνέπειαν, η εκ μέρους τους μέση χρήση ανά άδεια αντιπροσωπεύει 12600, 9100 και 14000 tkm αντιστοίχως.

2.9 Μόνο το 2% των ενδομεταφορών διενεργήθηκε από μεταφορείς προερχόμενους από τα κράτη «χαμηλού κόστους εργασίας» (Ελλάς, Ισπανία, Πορτογαλία), παρά το γεγονός ότι οι μεταφορείς από τα τρία αυτά κράτη έτυχαν του 16,2% των αδειών ενδομεταφορών. Έτσι, η μέση χρήση αδειών από έλληνες, ισπανούς και πορτογάλους μεταφορείς ανήλθε σε 20, 5500 (εκτίμηση) και 3700 tkm, μόνο, αντιστοίχως. Εξακολούθησαν λοιπόν να είναι αβάσιμοι οι φόβοι ότι οι μεταφορείς από τα κράτη «χαμηλού κόστους εργασίας» θα δημιουργούσαν προβλήματα «άνισου» ανταγωνισμού για τους μεταφορείς των κρατών «υψηλού κόστους εργασίας».

2.10 Ο πίνακας 5 δείχνει ότι το 68,3% όλων των ενδομεταφορών διενεργήθηκε στην Γερμανία, το πλέον περιζήτητο «κράτος-εταίρο»· η αναλογία αυξήθηκε από 64% (1η περίοδος) σε 73% (2η περίοδος), στη συνέχεια όμως μειώθηκε σε 69% (3η περίοδος). Ο πίνακας 6 δείχνει ότι το ποσοστό αντιπροσώπευσης των ενδομεταφορών στη γερμανική εθνική αγορά αυξήθηκε από 0,12% (2ο εξάμηνο 1990) σε 0,75% το 1997 (βλ. περαιτέρω § 3.7 - 3.9). Δεδομένου ότι οι γερμανοί μεταφορείς εξετέλεσαν το 5,3% όλων των διενεργηθεισών ενδομεταφορών, είναι προφανές ότι η Γερμανία εμφανίζει ένα εξαιρετικά αρνητικό ισοζύγιο όσον αφορά τις ενδομεταφορές.

2.11. Ενώ το 12,6% των ενδομεταφορών εκτελέστηκε στη Γαλλία, το 2ο δημοφιλέστερο «κράτος-εταίρος», η αντιπροσώπευση των ενδομεταφορών στη γαλλική εθνική αγορά το 1997 ήταν της τάξεως του 0,21%. Δεδομένου μάλιστα ότι οι γάλλοι μεταφορείς πραγματοποίησαν το 12,7% όλων των ενδομεταφορών, το γαλλικό ισοζύγιο όσον αφορά τις ενδομεταφορές ήταν σχεδόν ακριβώς μηδενικό.

2.12. Το 3ο κατά σειράν δημοφιλέστερο «κράτος-εταίρος» ήταν η Ιταλία, όπου εκτελέστηκε το 6,9% όλων των ενδομεταφορών. Δεδομένου ότι οι ιταλοί μεταφορείς δεν έδειξαν μεγάλη δραστηριότητα (εξετέλεσαν το 3,1% μόνο όλων των ενδομεταφορών), η Ιταλία παρουσιάζει αρνητικό ισοζύγιο όσον αφορά τις ενδομεταφορές.

2.13. Τα μόνα άλλα κράτη με φαινόμενα αρνητικά ισοζύγια όσον αφορά τις ενδομεταφορές ήταν η Ισπανία, η Ελλάς και η Νορβηγία. Ωστόσο, στην περίπτωση της Ισπανίας, τα δεδομένα πρέπει να εξετάζονται με επιφύλαξη, δεδομένου ότι, για τους ισπανούς μεταφορείς, αυτά υπολογίστηκαν από το 1946 και μετά και, ακόμη και πρωτύτερα, υπήρχαν ενδείξεις ελλιπούς αναφοράς. Στην περίπτωση της Ελλάδος, το αρνητικό ισοζύγιο οφειλόταν στο γεγονός ότι οι έλληνες μεταφορείς δεν ανέφεραν τη διενέργεια ενδομεταφορών μετά το 1991. Στην περίπτωση της Νορβηγίας, μολονότι έχουν πραγματοποιηθεί οι διπλάσιες ενδομεταφορές στη Νορβηγία απ' ό,τι από νορβηγούς μεταφορείς, το ποσοστό διείσδυσης στη Νορβηγία ανήλθε μόνο σε 0,25% το 1ο εξάμηνο του 1998.

2.14. Στον πίνακα 7 εμφαίνεται το ύψος των ενδομεταφορών που εκτελέστηκαν από μεταφορείς από κάθε αναφέρον κράτος (οι σειρές της μήτρας) σε κάθε κράτος εταίρο (οι στήλες της μήτρας) κατά την 3η περίοδο (Ιανουάριος 1996 - Ιούνιος 1998). Παρομοίως, ο πίνακας 8 περιέχει την αντίστοιχη μήτρα για τη συνολική (οκταετή) περίοδο (Ιούλιος 1990 - Ιούνιος 1998). Ο πίνακας 9 κατατάσσει τους σημαντικότερους «ενδομεταφορείς» (ενδομεταφορές από μεταφορείς από συγκεκριμένο αναφέρον κράτος σε συγκεκριμένο κράτος εταίρο) για την 1η, 2η, 3η και συνολική περίοδο όσον αφορά την κατάταξη, για τη συνολική περίοδο (Ιούλιος 1990 - Ιούνιος 1998).

2.15. Οι πρώτοι στην κατάταξη «ενδομεταφορείς» ήταν οι ολλανδοί μεταφορείς στη Γερμανία. Σε αυτούς αντιστοιχούν τα 2814 εκ των 10517 mio tkm για τη συνολική περίοδο των 8 ετών, δηλαδή το 27% όλων των ενδομεταφορών (δηλ. απ' όλους τους μεταφορείς σε όλα τα κράτη). «Οι ολλανδοί μεταφορείς στη Γερμανία» κατέλαβαν την 1η θέση και στις 3 περιόδους, με ποσοστά 19%, 31% και 29% όλων των ενδομεταφορών, στις 3 περιόδους, αντιστοίχως.

2.16. Παρομοίως, οι δεύτεροι στην κατάταξη «ενδομεταφορείς» ήταν οι Βέλγοι μεταφορείς στη Γερμανία, οι οποίοι καλύπτουν το 10% του συνόλου των ενδομεταφορών (1055 εκ 10517 mio tkm). Ενώ οι «βέλγοι μεταφορείς στη Γερμανία» καταλαμβάνουν τη 2η θέση στη 1η και 2η περίοδο (καλύπτουν το 14% και 11% αντιστοίχως) κάλυψαν μόνο το 7% την 3η περίοδο, αφού ξεπεράστηκαν από τους «λουξεμβούργιους μεταφορείς στη Γερμανία» (με 9%) και τους «βέλγους μεταφορείς στη Γαλλία» (με 8%).

2.17. ’λλοι αξιοσημείωτοι «ενδομεταφορείς» στην 3η περίοδο ήταν οι «σουηδοί μεταφορείς στη Γερμανία» και οι «γάλλοι μεταφορείς στη Γερμανία» (με ποσοστό, για καθένα εξ αυτών, περίπου 6,5%)

3. Προκαταρκτικά σχόλια για τα σχετικά με τις ενδομεταφορές δεδομένα από τις δειγματοληπτικές επιθεωρήσεις των οδικών μεταφορών

3.1. Η πρόταση να συμπεριληφθούν οι ενδομεταφορές στην οδηγία για τις στατιστικές καταγραφές των οδικών μεταφορών εμπορευμάτων (78/546) υπεβλήθη από την Επιτροπή το 1987 (COM(87) 548 τελικό της 20ης Νοεμβρίου 1987) όπου ρητά προτείνεται να περιληφθούν οι ενδομεταφορές στους τύπους ταξιδίου (που παρατίθενται στο άρθρο 1 της οδηγίας) που θα έπρεπε να καλύπτονται από τις βάσει της οδηγίας (δειγματοληπτικές) επιθεωρήσεις. Το Συμβούλιο ωστόσο, με την έκδοση της οδηγίας 89/462 (η οποία τροποποίησε την 78/546), απέκλεισε ρητά τις ενδομεταφορές με το σκεπτικό ότι τότε ήταν ακόμη «παράνομες».

3.2. Επί μακρόν σχεδιαζόταν μια δεύτερη τροποποίηση της οδηγίας για τις στατιστικές καταγραφές των οδικών μεταφορών εμπορευμάτων, και μόλις στις 25 Μαΐου 1998 το Συμβούλιο αντικατέστησε επίσημα την ως άνω οδηγία με κανονισμό (1172/98). Ακόμη και τότε η τελική έκδοσή του επιταχύνθηκε από την επικείμενη παύση εισροής δεδομένων για τις ενδομεταφορές βάσει του περί ενδομεταφορών κανονισμού (3118/93).

3.3. Ως είθισται, παραχωρήθηκε στα κράτη μέλη μια περίοδος για την προσαρμογή των επιθεωρήσεών τους ώστε να περιλαμβάνουν, μεταξύ των άλλων, τις ενδομεταφορές· ως εκ τούτου, ο νέος κανονισμός (1172/98) εφαρμόζεται μόνο για τα δεδομένα που συνελέγησαν από την 1.1.1999 και μετά. Το Συμβούλιο συνειδητοποιούσε το χάσμα που θα προέκυπτε για τα σχετικά με τις ενδομεταφορές δεδομένα στο διάστημα μεταξύ της λήξης ισχύος του περί ενδομεταφορών κανονισμού (δηλαδή 30.6.1998) και της επίσημης έναρξης εφαρμογής του κανονισμού για τις στατιστικές καταγραφές των οδικών μεταφορών εμπορευμάτων (δηλ. 1.1.1999). Για τον λόγο αυτόν, το Συμβούλιο ζήτησε από τα κράτη μέλη να διαβιβάσουν στην Επιτροπή, ει δυνατόν, δεδομένα σχετικά με τις ενδομεταφορές από τις δειγματοληπτικές επιθεωρήσεις τους των οδικών μεταφορών, για την περίοδο του κενού, δηλ. για το 2ο εξάμηνο του 1998. Έξι κράτη (πέντε κράτη μέλη και η Νορβηγία) ανταποκρίθηκαν μέχρι στιγμής στο αίτημα αυτό. Είχαν ήδη αρχίσει να συλλέγουν δεδομένα για τις ενδομεταφορές στο πλαίσιο των δειγματοληπτικών επιθεωρήσεών τους (όπως προαναφέρθηκε, το σχέδιο κανονισμού για τις στατιστικές καταγραφές των εμπορευματικών οδικών μεταφορών κυοφορείται επί μακρόν).

3.4. Οι υπηρεσίες της Επιτροπής είχαν επίσης συνείδηση του γεγονότος ότι μια μεταβολή στην πηγή των σχετικών με τις ενδομεταφορές δεδομένων (Ιούλιος 1998) θα μπορούσε να μπερδευτεί με τις συνέπειες της άρσης των ποσοτικών περιορισμών στις ενδομεταφορές (επίσης, Ιούλιος 1998). Ως εκ τούτου, οι υπηρεσίες της Επιτροπής ζήτησαν από τα κράτη να διαβιβάσουν, όπου αυτό ήταν δυνατόν, δεδομένα για τις ενδομεταφορές από τις δειγματοληπτικές επιθεωρήσεις για την περίοδο πριν το 2ο εξάμηνο του 1998· αυτό θα επέτρεπε τη διενέργεια συγκρίσεων μεταξύ των δύο πηγών δεδομένων για τις ενδομεταφορές, για την ίδια περίοδο. Κατά τη διενέργεια τέτοιων συγκρίσεων, είναι αναγκαίο να εξαιρούνται οι ενδομεταφορές στο εσωτερικό της Μπενελούξ, δεδομένου ότι αυτές απαλλάχθηκαν από ποσοτικούς περιορισμούς το 1992 (μόνο ασήμαντα μεγέθη καταγράφηκαν στα περί ενδομεταφορών δεδομένα που συνελέγησαν στο πλαίσιο του περί ενδομεταφορών κανονισμού μετά το 1992).

3.5. Ως εκ τούτου, οι υπηρεσίες της Επιτροπής έχουν ήδη καταστεί αποδέκτες αρκετών δεδομένων από ορισμένα κράτη μέλη και την Νορβηγία σχετικά με τις ενδομεταφορές, από τις προ του 1999 δειγματοληπτικές επιθεωρήσεις. Ωστόσο, όπως έχουν επισημάνει οι στατιστικοί εμπειρογνώμονες από τα κράτη, οι δειγματοληπτικές επιθεωρήσεις καλύπτουν γενικά το 1% περίπου όλων των διενεργούμενων ταξιδιών· από τα ταξίδια αυτά, ένα πολύ μικρό μόνο ποσοστό αντιπροσωπεύουν οι ενδομεταφορές. Κατά συνέπειαν, και δεδομένου ότι, γενικά, τα εν λόγω περί ενδομεταφορών δεδομένα δεν είχαν συλλεγεί με σκοπό τη λεπτομερή δημοσίευση, δεν είχαν υποβληθεί στους ελέγχους ποιότητας δεδομένων που συνήθως διενεργούνται πριν από μια δημοσίευση. Κατόπιν των δικαιολογημένων αυτών προειδοποιήσεων των στατιστικών εμπειρογνωμόνων, η παρούσα Έκθεση συνδυάζει τα τριμηνιαία περί ενδομεταφορών δεδομένα από τις δειγματοληπτικές επιθεωρήσεις τόσο «ανά χρονική περίοδο» όσο και «ανά αναφέρον κράτος»· έτσι, τα συμπεράσματα από τα εν λόγω «συνδυασμένα δεδομένα» αναμένεται να είναι αρκούντως αξιόπιστα.

3.6 Από εξέταση των μέχρι στιγμής παραληφθέντων δεδομένων από τις δειγματοληπτικές επιθεωρήσεις οδικών μεταφορών προκύπτει ότι:

Δεν σημειώθηκε «έκρηξη» των ενδομεταφορών όταν ήρθησαν, τον Ιούλιο του 1998, οι ποσοτικοί περιορισμοί. Το προσωρινό αυτό συμπέρασμα βασίζεται στα δεδομένα από 5 κράτη (Γαλλία, Κάτω Χώρες (εξαιρουμένων των ενδομεταφορών στο εσωτερικό της Μπενελούξ), Ηνωμένο Βασίλειο, Νορβηγία και Φινλανδία). Αυτά είναι τα μόνα κράτη τα οποία, μέχρις στιγμής, διαβίβασαν δεδομένα από δειγματοληπτικές επιθεωρήσεις τόσο για το 1ο όσο και για το 2ο εξάμηνο του 1998. Τα δεδομένα αυτά δείχνουν μια μικρή αύξηση της τάξεως του 2% σε tkm ενδομεταφορών, μετά την άρση των ποσοτικών περιορισμών, τον Ιούλιο του 1998. Σημειωτέον ότι τα 5 αυτά κράτη αντιπροσωπεύουν το 45% των ενδομεταφορών που διενεργήθηκαν βάσει του περί ενδομεταφορών κανονισμού το 1ο εξάμηνο του 1998.

3.7 Από σύγκριση των δεδομένων από τον περί ενδομεταφορών κανονισμό με τα δεδομένα που παρελήφθησαν μέχρι στιγμής από τις δειγματοληπτικές επιθεωρήσεις, προκύπτει ότι:

(i) Παρουσιάστηκε, γενικά, σταδιακή αύξηση της ελλιπούς αναφοράς στο πλαίσιο του περί ενδομεταφορών κανονισμού. Ο διορθωτικός συντελεστής υπολογίστηκε σε 1,1 για το 1996, 1,4 για το 1997 και 1,8 για το 1ο εξάμηνο του 1998. Ο διορθωτικός συντελεστής για το 1997 στηρίζεται σε δεδομένα από 8 κράτη (Γαλλία, Βέλγιο και Κάτω Χώρες (εξαιρουμένων και στις δύο περιπτώσεις των ενδομεταφορών στο εσωτερικό της Μπενελούξ), Ηνωμένο Βασίλειο, Δανία, Νορβηγία, Σουηδία και Αυστρία)· τα εν λόγω κράτη αντιπροσωπεύουν το 80% των ενδομεταφορών που διενεργήθηκαν βάσει του περί ενδομεταφορών κανονισμού του 1997. Ως εκ τούτου, η διόρθωση είναι αρκετά αξιόπιστη όταν πρόκειται για συνδυασμό δύο σειρών δεδομένων σχετικών με τις ενδομεταφορές, που θα απαιτηθεί στο μέλλον, όταν μόνο τα δεδομένα από τις δειγματοληπτικές επιθεωρήσεις θα είναι διαθέσιμα. Ο διορθωτικός συντελεστής για το 1ο εξάμηνο του 1998 βασίζεται μόνον, μέχρι στιγμής, σε 4 κράτη (Κάτω Χώρες (εξαιρουμένων των ενδομεταφορών στο εσωτερικό της Μπενελούξ), Ηνωμένο Βασίλειο, Νορβηγία και Φινλανδία). Τα 4 αυτά κράτη αντιπροσωπεύουν το 33%, μόνο, των ενδομεταφορών που διενεργήθηκαν βάσει του περί ενδομεταφορών κανονισμού το 1ο εξάμηνο του 1998, και έτσι ο εν λόγω συντελεστής πρέπει να θεωρείται προσωρινός. Ο διορθωτικός συντελεστής για το 1996 καθορίστηκε κατά τρόπον ώστε να εξασφαλίζεται μια ομαλή μετεξέλιξη των ενδομεταφορών που διενεργούνται βάσει του περί ενδομεταφορών κανονισμού. Θεωρείται ότι δεν χρειάζεται διόρθωση για το πριν το 1996 διάστημα. Μολονότι οι διορθωτικοί συντελεστές είναι, εγγενώς, μη ακριβείς, αυτό δεν επηρεάζει τα γενικά συμπεράσματα που εκτίθενται στις κατωτέρω § 3.8 και §3.9.

(ii) Υφίσταται σοβαρό πρόβλημα ελλιπών αναφορών των ενδομεταφορών στις δειγματοληπτικές επιθεωρήσεις για ορισμένα κράτη, κυρίως στη Σκανδιναβία.

3.8. Η υιοθέτηση των προσωρινών διορθωτικών συντελεστών που αναφέρονται στην §3.7 (i) στα κύρια αποτελέσματα που εμφαίνονται στο τμήμα 2 της παρούσας έκθεσης έχει ως αποτέλεσμα τα ακόλουθα τροποποιημένα στοιχεία:

(i) ενδομεταφορές διενεργούμενες από μεταφορείς απ' όλα τα κράτη:

- το 1996: 2215 mio tkm (2014 x 1,1)·

- το 1997: 3114 mio tkm (2224 x 1,4)·

- το 1ο εξάμηνο του 1998: 1818 mio tkm (1010 x 1,8), 3636 mio tkm σε ετήσια βάση.

(ii) οι ενδομεταφορές αντιστοιχούν σε περίπου 0,35% (0.25% x 1,4) των εθνικών αγορών στον χώρο ΕΟΧ συνολικά το 1997 και (προσωρινά) στο περίπου 0,40% (0,22 x 1,8) το 1ο εξάμηνο του 1998.

(iii) οι ενδομεταφορές στη Γερμανία αντιστοιχούν σε:

- το 1996: 1560 mio tkm (1418 x 1,1), ήτοι ποσοστό 0,8% της γερμανικής εθνικής αγοράς·

- το 1997: 2122 mio tkm (1516 x 1,4), ήτοι ποσοστό 1,0% της γερμανικής εθνικής αγοράς·

- το 1ο εξάμηνο του 1998: 1240 mio tkm (688 x 1,8), (προσωρινά) ήτοι 1,2% της γερμανικής εθνικής αγοράς.

3.9. Επιφέροντας ανάλογη διόρθωση, οι ενδομεταφορές αντιπροσωπεύουν περίπου το 1,4% (1,0% x 1,4) της δραστηριότητας των διεθνών μεταφορέων το 1997.

3.10. Ο προσωρινός χαρακτήρας των διορθώσεων καθιστά αδόκιμη, στο στάδιο αυτό, την υιοθέτηση των διορθώσεων σε άλλα, λεπτομερέστερα, αποτελέσματα του Τμήματος 2.

4. Συμπεράσματα

4.1. Οι ενδομεταφορές αυξήθηκαν σημαντικά κατά την οκταετία Ιούλιος 1990 - Ιούνιος 1998. Ωστόσο, ακόμη και το 1997, τα tkm σε εθνικές μεταφορές (δηλ. οι μεταφορές εντός κράτους από εκεί διαμένοντες μεταφορείς) ήταν 300 φορές περισσότερα απ' ό,τι στις ενδομεταφορές. Επιπροσθέτως, τα tkm στις διεθνείς μεταφορές ήταν 70 φορές περισσότερα απ' ό,τι στις ενδομεταφορές.

4.2 Το 68% όλων των ενδομεταφορών πραγματοποιήθηκε στη Γερμανία αλλά ακόμη και το 1997, οι γερμανικές εθνικές μεταφορές ήταν 100 φορές μεγαλύτερες απ' ό,τι οι ενδομεταφορές που πραγματοποιήθηκαν στη Γερμανία.

4.3. Τα προσωρινά αποτελέσματα των δειγματοληπτικών επιθεωρήσεων υποδηλώνουν ότι δεν σημειώθηκε «έκρηξη» στις ενδομεταφορές το 2ο εξάμηνο του 1998, μετά την άρση των ποσοτικών περιορισμών.

4.4. Οι αποδοτικά οργανωμένοι μεταφορείς μπορούν ακόμη να βρουν ευκαιρίες ενδομεταφορών σε άλλα κράτη· στον ΕΟΧ είναι λίγες ακόμη οι ενδείξεις ότι οι μεταφορείς με χαμηλό εργατικό κόστος ασκούν κατ' ανάγκην, αθέμιτο ανταγωνισμό στους μεταφορείς με υψηλό εργατικό κόστος.

5. Συστάσεις για τη μελλοντική παρακολούθηση των ενδομεταφορών

Η Επιτροπή δεν συνιστά, σε αυτό το στάδιο, τυχόν πρόσθετες συλλογές δεδομένων για την παρακολούθηση των ενδομεταφορών. Ωστόσο, τα κράτη καλούνται να υιοθετήσουν ρυθμούς και μεθόδους δειγματοληψιών - κατά την εκ μέρους τους εφαρμογή του σχετικού με τις στατιστικές κανονισμού 1172/98 - ικανές να εξασφαλίσουν τη συλλογή αξιόπιστων στοιχείων για τις ενδομεταφορές σε ετήσια βάση (και κατά προτίμησιν, σε εξαμηνιαία βάση). Αυτό θα εξασφάλιζε κατάλληλη παρακολούθηση των ενδομεταφορών όπως απαιτείται βάσει της 2ης παραγράφου του άρθρου 12.3 του περί ενδομεταφορών κανονισμού 3118/93.

ΠΙΝΑΚΕΣ

Πίνακας 1: ενδομεταφορές από μεταφορείς από κάθε αναφέρον κράτος, ανά εξάμηνο την 3η περίοδο (Ιανουάριος 1996 - Ιούνιος 1998).

Πίνακας 2: αριθμός αδειών διενέργειας ενδομεταφορών (2 μηνών) εκχωρούμενων σε κάθε αναφέρον κράτος, ανά ημερολογιακό έτος.

Πίνακας 3: ενδομεταφορές από μεταφορείς από κάθε αναφέρον κράτος, ανά ημερολογιακό έτος.

Πίνακας 4: μέση χρήση αδειών ενδομεταφορών (2 μηνών) για κάθε αναφέρον κράτος, ανά ημερολογιακό έτος.

Πίνακας 5: ενδομεταφορές σε κάθε κράτος εταίρο και εθνικές μεταφορές, ανά ημερολογιακό έτος.

Πίνακας 6: ποσοστό διείσδυσης (ενδομεταφορές σε κάθε κράτος εταίρο/εθνικές μεταφορές) και ποσοστό σχετικής διείσδυσης, ανά ημερολογιακό έτος.

Πίνακας 7: μήτρα όπου εμφαίνονται οι ενδομεταφορές από μεταφορείς σε κάθε αναφέρον κράτος σε κάθε κράτος εταίρο για την 3η περίοδο (Ιανουάριος 1996 - Ιούνιος 1998).

Πίνακας 8: μήτρα όπου εμφαίνονται οι ενδομεταφορές από μεταφορείς σε κάθε αναφέρον κράτος σε κάθε κράτος εταίρο για το σύνολο της περιόδου (Ιούλιος 1990 - Ιούνιος 1998).

Πίνακας 9: κυριότεροι «ενδομεταφορείς» (ενδομεταφορές από μεταφορείς από αναφέρον κράτος σε κράτος εταίρο) την 1η περίοδο (Ιούλιος 1990 - Ιούνιος 1994), την 2η περίοδο (Ιούλιος 1994 - Δεκέμβριος 1995), την 3η περίοδο (Ιανουάριος 1996 - Ιούνιος 1998) και τη συνολική περίοδο (Ιούλιος 1990 - Ιούνιος 1998).

Πίνακας 1

Ενδομεταφορές από μεταφορείς από κάθε αναφέρον κράτος, ανά εξάμηνο την 3η περίοδο

Units: tkm (1000's)

>ΘΕΣΗ ΠIΝΑΚΑ>

?ίνακας 2

Αριθμός αδειών διενέργειας ενδομεταφορών (2 μηνών) εκχωρούμενων σε κάθε αναφέρον κράτος

>ΘΕΣΗ ΠIΝΑΚΑ>

?ίνακας 3

Ενδομεταφορές από μεταφορείς από κάθε αναφέρον κράτος

Units: tkm (1000's)

>ΘΕΣΗ ΠIΝΑΚΑ>

?ίνακας 4

Μέση χρήση αδειών ενδομεταφορών (2 μηνών) για κάθε αναφέρον κράτος

Units: tkm (1000's)

>ΘΕΣΗ ΠIΝΑΚΑ>

?ίνακας 5

Ενδομεταφορές σε κάθε κράτος εταίρο Units: tkm (1000's)

>ΘΕΣΗ ΠIΝΑΚΑ>

?θνικές μεταφορές Units: tkm (1000 million's)

>ΘΕΣΗ ΠIΝΑΚΑ>

?ίνακας 6

>ΘΕΣΗ ΠIΝΑΚΑ>

?ίνακας 7

>ΘΕΣΗ ΠIΝΑΚΑ>

?ίνακας 8

>ΘΕΣΗ ΠIΝΑΚΑ>

?ίνακας 9

>ΘΕΣΗ ΠIΝΑΚΑ>